SUID-AFRIKAANSE RADIOLIGA NUUS VIR SONDAG 18 OKTOBER 2026

Goeie môre en welkom by die weeklikse nuus uitsending van die Suid-Afrikaanse Radioliga, ZS6SRL, gelees deur ________________________ (jou naam, roepsein en QTH)

Die Suid-Afrikaanse Radioliga saai elke Sondag nuus bulletins uit in Afrikaans sowel as Engels om 08:15 en 08:30 Sentraal Afrika Tyd onderskeidelik op HF sowel as op verskeie BHF- en UHF-herhalers. Hierdie uitsendings word ook via Echolink en Allstar Node 53511 herlei deur Johan, ZS6JPL. Die oudio bulletins kan afgelaai word vanaf https://sarlnews.podbean.com/ terwyl die teks bulletins by https://mysarl.org.za/sarl-news/ afgelaai kan word.

In die nuus vandag:

OKTOBER 2026 RAE-NUUS

HF CONDITIONS SA HET 'N NUWE TUISTE

en

KLUB EN KOMPETISIE NUUS

Bly ingeskakel vir meer inligting oor hierdie en ander interessante nuus items.

OKTOBER 2026 RAE-NUUS

Altesaam 81 kandidate het die eksamen op 10 Oktober 2026 by geregistreerde eksamensentrums afgelê. Die uitslae is Vrydagmiddag aan die kandidate bekend gemaak, en 66 kandidate het die eksamen suksesvol geslaag. Die SARL wens alle suksesvolle kandidate geluk met hul prestasie.

Kandidate wat nie geslaag het nie, word daaraan herinner dat hulle die eksamen in Mei 2027 weer kan aflê, sonder enige bykomende koste. Hulle moet egter weer vir die eksamen registreer.

Die SARL bedank graag al die instrukteurs wat klasse aangebied het, sowel as die toesighouers en hul assistente by die eksamensentrums, vir hul pogings om te verseker dat die eksamens vlot verloop het. Ons bedank ook die HF-beoordelaars wat kandidate met hul HF-beoordelings bygestaan het.

Kandidate wat geslaag het, kan nou voortgaan met hul lisensie-aansoeke via OKOSA. Twee PowerPoint-aanbiedings is op die SARL-webwerf beskikbaar by https://mysarl.org.za/about-amateur-radio-menu/om kandidate stap-vir-stap deur die registrasie- en lisensie-aansoekprosesse te lei. 

DIE 2027 SARL DAGBOEK VAN GEBEURE

Die konsep 2027 SARL Dagboek van Gebeure is beskikbaar vir aflaai vanaf die Liga se webwerf; gaan na "Special interest groups" en klik op die eerste kieslys-item – "SARL Diary of Events." Bestudeer asseblief die kalender en verskaf inligting aan die SARL-sekretaris oor jou klub se geleenthede, stasies vir spesiale geleenthede, ensovoorts. Stuur asseblief die inligting teen Saterdag, 31 Oktober 2026, na secretary@sarl.org.za. 

HF CONDITIONS SA HET 'N NUWE TUISTE
 
Georg, ZS1GFL, berig dat HF ​​Conditions SA 'n nuwe tuiste het by https://zs1gfl.gpio.co.za/HFSA/  – sien SARL-nuus van 4 Oktober 2026. Die webwerf maak gebruik van twee instansies en 'n las-verspreider om die werklas tussen hulle te verdeel. Dit word gehuisves deur 'n jarelange vriend en mede-amateur, John, ZS1EQ/ZL1VMM.
 
Indien jy die toepassing op enige van jou toestelle geïnstalleer het, verwyder dit asseblief en installeer dit weer vanaf die nuwe webwerf. Voer daarna jou roepsein en ruitblok weer in. Die funksionaliteit van die webwerf bly presies dieselfde as voorheen. Die ou webwerf sal teen die naweek afgeskakel word en sal voortaan dien as 'n ontwikkelings-platform vir verdere uitbreiding, ontwikkeling en toetsing, voordat veranderinge na die produksie-webwerf oorgedra word.
 
Ek wil graag vir John, ZS1EQ/ZL1VMM, bedank vir die huisvesting, asook die tyd en moeite wat hy ingesit het om die platform meer toeganklik te maak. Stuur asseblief enige kommentaar na zs1gfl@glech.co.za.

Jy luister na ŉ nuus uitsending van die Suid-Afrikaanse Radioliga.

VIDEO'S VAN DIE 2026-RUIMTESIMPOSIUM

Alle beskikbare video's van aanbiedings wat tydens vanjaar se simposium op 1 Augustus gelewer is, is gratis op die AMSAT SA-YouTube-kanaal beskikbaar. Die skakels is op www.amsatsa.org.za te vind. Die jongste video wat bygevoeg is, is die aanbieding deur Ethan Kaslassy van Aurora Ice. Dit handel oor 'n nuwe Suid-Afrikaanse satelliet projek.

’N KORT OPGEDATEERDE VERSLAG OOR SUID-AFRIKA SE PICO-BALLONNE

ZS6WBT-1 is laas op 9 Oktober om 11:54 UTC gehoor. Die laaste uitsending het 'n skielike daling in hoogte van sy gewone 15,8 km tot 4,16 km aangedui – die ballon het duidelik gefaal. Dit het oor 'n tydperk van 53 dae 75 303 km afgelê, oftewel 1,8 rondtes om die aarde.

KLUB NUUS

Die Oos-Rand Amateurradioklub het sy algemene jaarvergadering op Saterdag 10 Oktober 2026 gehou, met 'n kworum teenwoordig. Dankie aan almal wat bygewoon het sodat ‘n nuwe komitee benoem kon word. Die AJV is tydelik verdaag vir 'n kort komiteevergadering, waartydens daar oor die posisies gestem is. Die nuwe komitee is soos volg saamgestel:

Voorsitter: Shane Bailey, ZS6W
Ondervoorsitter: Willem van der Merwe, ZS6WIM
Sekretarisse: Judy Pretorius, ZS6JDY
Tesourier: Glen Bailey, ZR6G
Komiteelid: Francois Jacobs, ZS6COI

KOMPETISIE NUUS

Baie geluk aan die ZS9DV-span met hul prestasie in die SARL Nasionale Velddag-kompetisie. Die span het bestaan ​​uit Kobus, ZS6KBS;  Ledge, ZS6OLM; Gideon, ZS6GJV en Lourens, ZS6PLO. Die volledige uitslae van die Velddag is in HF Happenings 1215 asook op die webwerf, onder die afdeling vir kompetisies, beskikbaar.

Vyf-en-twintig logstate is ontvang vir die tweede ronde van die SARL 80 m-QSO-partytjie wat op Donderdag 1 Oktober 2026 gehou is, met die Durban Amateur Radio Club as gasheer. Die DARC bedank al die lede wat deelgeneem het.

1ste Jasper vd Westhuizen, ZS1WT – 405 punte
2de Kobus Kotze, ZS6KBS – 365 punte
3de Andries Trahms, ZS1SMP – 335 punte

Daar was 43 deelnemers, met 7 logstate wat ingedien is en 'n wye verskeidenheid radio's – van suiwer buis radios tot moderne soliede-staat radios, tydens die tweede ronde van die AWA Buis QSO Party wat op 4 Oktober 2026 gehou is. Ons dank gaan aan almal wat die tyd geneem het om deel te neem.

Buis radio alleen
Daniel, ZS5JR - 36 punte

Hibride radio
Andre, ZS2ACP – 7 punte

Pre 1970
Geen inskrywings

Post 1970  
Theunis, ZS2EC – 18 punte
Kobus, ZS6KBS - 15 punte
Trevor, ZS1PIG - 5 punte

HF VOORTPLANTINGSVOORSPELLING

Hannes Coetzee, ZS6BZP, berig dat daar gedurende die week lae tot gematigde sonaktiwiteitsvlakke verwag word. Tans is daar drie sonvlekgroepe met eenvoudige tot effens gevorderde magnetiese samestellings sigbaar. Daar is 'n hoë waarskynlikheid vir die voorkoms van C, en 'n gematigde waarskynlikheid vir M-klas sonfakkels. Diegene wat hulle eie frekwensievoorspellings wil doen, kan 'n verwagte effektiewe sonvlektelling van 64 vir die week gebruik. Radio amateurs kan veral laatmiddag DX openinge op die 10 tot 30 m bande verwag. Besoek gerus die webtuiste spaceweather.sansa.org.za vir meer inligting..

Nou die dagboek van gebeure vir die volgende paar weke:

Vandag – Jamboree op die Lug
21 Oktober – die SARL Woensdag 80 meter Klub Kompetisie
24 en 25 Oktober – die CQ WW DX Foon-kompetisie
31 Oktober – die SARL BHF/UHF-FM-modus kompetisie
4 en 5 November – die Taurids Meteoorreën
7 November – die Wesrand snuffelmark en die SARL-lente-QRP-kompetisie
11 November – Wapenstilstand Dag

Om die bulletin mee af te sluit, ‘n opsomming van ons hoof berig:

Altesaam 81 kandidate het die eksamen op 10 Oktober 2026 by geregistreerde eksamensentrums afgelê. Die uitslae is Vrydagmiddag aan die kandidate bekend gemaak, en 66 kandidate het die eksamen suksesvol geslaag. Die SARL wens alle suksesvolle kandidate geluk met hul prestasie.

Dit bring ons aan die einde van hierdie bulletin.

Ons nooi klubs en individue uit om nuusberigte van belang vir radioamateurs en kortgolfluisteraars in te dien, indien moontlik in beide Engels en Afrikaans, deur die nuusberig op te laai by https://mysarl.org.za/news-inbox/ en/of die items te stuur na news@sarl.org.za, nie later nie as 12:00 SAT op die Vrydag voor die bulletin datum.

Die weeklikse radioprogram Amateur Radio Today kan elke Sondagoggend om 10:00 SAT gehoor word. Die program kan landwyd op VHF- en UHF-herhalers gehoor word en word deur Louie, ZR4DJL, op die 7 115 kHz laer syband herlei. 'n Heruitsending deur Andy, ZS6ADY, kan Maandagaande om 19:30 SAT op 3 620 kHz gehoor word. Ons ontvang graag jou sein rapporte, kommentaar en voorstelle, stuur 'n e-pos aan artoday@sarl.org.za.  

In Kaapstad kan Amateur Radio Today om 10:30 SAT op die 145,700 MHz-herhaler gehoor word, met 'n EchoLink-herlei na ZS1DCC-R deur Dave, ZS1DFR.

In Bloemfontein kan luisteraars om 08:15 en 08:30 vir die SARL Nuus en weer om 10:00 vir Amateur Radio Today inskakel op die 145,7625 MHz-herhaler.

In Sasolburg kan luisteraars om 12:00 vir die SARL Nuus inskakel op die 145,6875 MHz-herhaler.

Jy het geluister na 'n nuus uitsending van die Suid-Afrikaanse Radioliga, geskryf deur Hannes Enslin, ZS6JDE, geproeflees deur Dennis Green, ZS4BS, en gelees deur ....................................

Van die Nuusspan, die beste wense vir die week vorentoe.
